|  |
| --- |
| **FO HORDALAND utlyser TANZANIA stipend** **Hospitering for 2 FO medlemmer** |

**FOs formål er definert i forbundets vedtekter § 2. Punkt 8 heter;**

**«Fremme samarbeid mellom kolleger og organisasjoner på det helse- og sosialfaglige felt i inn- og utland»**

I tråd med FOs vedtekter og handlingsprogram for FO Hordaland har vi i en årrekke hatt et samarbeid med sosialarbeiderforeningen i Tanzania: Tanzanian Association of Social Workers (TASWO) – Kilimanjaro Branch.

**NÅ TILBYR VI - for tredje året på rad - TO MEDLEMMER I FO HORDALAND et faglig opphold i regi av FO og TASWO. Oppholdet blir i Moshi nord i Tanzania og hospitantene reiser sammen med representanter fra avdelingsstyret og Internasjonalt utvalg FO Hordaland.**

**Avreise vil bli onsdag 15. november og hjemreise lørdag 25. november**. Hospitering er i denne sammenheng et tidsavgrenset, ulønnet opphold hvor du lærer om arbeidsplassens daglige rutiner, uten å ha selvstendig ansvar.

FO dekker utgifter til reise og opphold. Vaksinasjoner, reiseforsikring og/eller tapt arbeidsfortjeneste vil ikke bli dekket av FO. Det er mulig å søke arbeidsgiver om permisjon med lønn.

De første dagene er satt av til informasjon og forberedelser. Det blir møter med TASWO medlemmer og deltagelse på årsmøte 18. november. Påfølgende uke blir hospitantene alene i Moshi og starter hospitering på felles arbeidsplass hvor en sosialarbeider vil ha veilederansvar. Det forventes at hospitantene i samarbeid forbereder en faglig presentasjon for kolleger på arbeidsplassen. Vi vil i samarbeid med TASWO søke å finne relevant arbeidsplass, men det er de som har den endelige avgjørelse. Arbeidsspråket i Tanzania er swahili, men veileder vil behersker engelsk.

Du må være villig til å påta deg verv i avdelingens Internasjonale utvalg. Mandat for utvalget finner du på [hjemmesiden vår.](https://www.fo.no/internasjonalt-utvalg-iu/category715.html) I forkant av turen vil det bli noen kveldsmøter for gruppen som skal reise. Det er noen rapporter og dokumenter som må leses. Innen en måned etter oppholdet må hospitantene skrive en kortfattet rapport og presentere den for avdelingsstyret eller representantskapet. Rapporten må også skrives på engelsk.

**Stikkord til søknaden:** Personalia, arbeidssted, erfaringer med sosialt arbeid og internasjonalt arbeid. Ønske om arbeidsplass for hospitering og tema for faglig presentasjon.

**Er du FO medlem og har lyst og anledning til å være med til Tanzania i november 2017 så er kanskje dette noe for deg!**

Søknad sendes kontor@fo-hordaland.no innen 15.08.17. Har du spørsmål, ta kontakt med leder av Internasjonalt utvalg Mohamad Mehdi 466 18 955